b'\n_START_ARTICLE_\nNorske Redningshunder\n_START_PARAGRAPH_\nNorske Redningshunder (tidl. Foreningen Norske Lavinehunder) er en humanit\xc3\xa6r organisasjon som trener opp redningshunder og hundef\xc3\xb8rere til innsats i den frivillige redningstjenesten i Norge. Organisasjonen har flere lokallag rundt om i landet._NEWLINE_Norske Redningshunder arrangerer kurs og treningssamlinger rundt om i landet. De l\xc3\xa6rer opp hunder og f\xc3\xb8rere til \xc3\xa5 lete etter savnede mennesker i sn\xc3\xb8skred, p\xc3\xa5 barmark og i ruiner. De som best\xc3\xa5r de avsluttende pr\xc3\xb8ver, f\xc3\xb8res opp p\xc3\xa5 Norske Redningshunders tjenestelister, og kan kalles ut av politiet ved leteaksjoner. All innsats i organisasjonen er p\xc3\xa5 frivillig basis, og verken hundef\xc3\xb8rere, instrukt\xc3\xb8rer eller tillitsvalgte f\xc3\xa5r noen \xc3\xb8konomisk godtgj\xc3\xb8relse for innsatsen de yter samfunnet.\n_START_SECTION_\nHistorikk\n_START_PARAGRAPH_\nNorske Redningshunder (NRH) er en landsomfattende humanit\xc3\xa6r redningsorganisasjon. Organisasjonens form\xc3\xa5l er \xc3\xa5 utdanne hunder og hundef\xc3\xb8rere til bruk i redningstjenesten og \xc3\xa5 spre opplysning om hundens muligheter til \xc3\xa5 finne mennesker som er savnet._NEWLINE_De seneste \xc3\xa5rene har NRH til enhver tid p\xc3\xa5 landsbasis ca. 170 godkjente etters\xc3\xb8kningshunder, 100 lavinehunder og 25 ruins\xc3\xb8kshunder i d\xc3\xb8gnberedskap. Ekvipasjene (hund og f\xc3\xb8rer) har en gjennomsnittlig tjenestetid p\xc3\xa5 seks til syv \xc3\xa5r._NEWLINE_Kaare F. Skalstad og hans hund Heidi var Norges f\xc3\xb8rste lavinehundekvipasje. Tanken om \xc3\xa5 bruke hund i redningstjenesten oppsto under en redningsaksjon etter et sn\xc3\xb8skred p\xc3\xa5 Upsete i 1947. Kaare la merke til at en liten hund tilh\xc3\xb8rende en hytteeier viste interesse for et omr\xc3\xa5de i skredet. Hunden snuste og gravde litt med poten og fant en vott. Den mistet s\xc3\xa5 interessen og gikk videre. P\xc3\xa5 dette stedet ble det satt i gang s\xc3\xb8k med sondestenger og det ble gjort funn._NEWLINE_Kaare kunne ikke glemme opplevelsen med hunden og begynte \xc3\xa5 bygge videre p\xc3\xa5 tanken om \xc3\xa5 utnytte hundens luktesans til \xc3\xa5 finne mennesker som er savnet. I 1956 s\xc3\xa5 Foreningen Norske Lavinehunder (FNL) dagens lys under ledelse av Kaare F. Skalstad. Fra den spede begynnelse med syv hundef\xc3\xb8rere p\xc3\xa5 det f\xc3\xb8rste kurset har Foreningen Norske Lavinehunder vokst til en landsomfattende organisasjon._NEWLINE_I perioden 1956 til 1983 opererte organisasjonen med landsdelskontakter for \xc3\xa5 ivareta kontakten med medlemmer i v\xc3\xa5rt langstrakte land. Disse var direkte underlagt styret. \xc3\x85rsm\xc3\xb8tet var organisasjonens h\xc3\xb8yeste myndighet med styret som ansvarlig mellom \xc3\xa5rsm\xc3\xb8tene._NEWLINE_Etter \xc3\xa5rsm\xc3\xb8tet i 1983 ble organisasjonsformen endret til den form den har i dag. Landet er n\xc3\xa5 inndelt i distriktsorganisasjoner med egne styrer som rapporterer til hovedstyret. En del distriktsorganisasjoner har ogs\xc3\xa5 lokale lag som rapporterer til distriktsstyret. Det blir n\xc3\xa5 avholdt representantskapsm\xc3\xb8ter som er organisasjonens h\xc3\xb8yeste myndighet. P\xc3\xa5 disse m\xc3\xb8tene sender hver distriktsorganisasjon to delegater med tale- og stemmerett. I organisasjonens vedtekter er det nedfelt hvordan representantskapsm\xc3\xb8tene skal forberedes og gjennomf\xc3\xb8res. I perioden 1984 til 1998 ble representantskapsm\xc3\xb8tene avholdt hvert \xc3\xa5r._NEWLINE_Organisasjonen skiftet i 1992 navn til Norske Redningshunder. Fra 1998 ble perioden mellom representantskapsm\xc3\xb8tene endret til to \xc3\xa5r etter vedtak p\xc3\xa5 representantskapsm\xc3\xb8tet._NEWLINE_I august 1999 ble det for f\xc3\xb8rste gang sendt sivile hunder ut av Norge p\xc3\xa5 redningsoppdrag. Etter jordskjelvet i Tyrkia reiste \xc3\xa5tte ruins\xc3\xb8ksekvipasjer og tre ledere fra Norske Redningshunder nedover p\xc3\xa5 oppdrag fra Utenriksdepartementet for \xc3\xa5 bist\xc3\xa5 med s\xc3\xb8ksarbeidet. I romjulen 2003 ble gruppen Norwegian Search and Rescue Team sendt til Bam i Iran for \xc3\xa5 bist\xc3\xa5 etter jordskjelvkatastrofen der. Norwegian Search and Rescue Team, NORSAR, best\xc3\xa5r av ekvipasjer og stab fra Norske Redningshunder, redningsmannskaper fra Oslo Brann- og Redningsetat samt medisinsk personale fra Norsk Luftambulanse. Organisasjonens ruins\xc3\xb8ksekvipasjer og NORSAR har ved flere anledninger v\xc3\xa6rt satt i utvidet beredskap i forbindelse med jordskjelv og andre katastrofer i utlandet._NEWLINE_Ved en langvarig etters\xc3\xb8kningsaksjon, n\xc3\xa5r de lokale ekvipasjene trenger hvile, eller om det er mangel p\xc3\xa5 lokale redningshunder, er det aktuelt \xc3\xa5 frakte hund og hundef\xc3\xb8rer langt med bil, helikopter eller sm\xc3\xa5fly.'